बौद्ध धर्म का साहित्य पालि भाषा में रचा गया जिसमें दुखमय संसार के त्याग का स्वर ही प्रधान रहा.संस्कृत साहित्य में जो नर-नारी एक दूसरे के पूरक थे,गिरा अर्थ जल-बीचि सम एक दूसरे से अभिन्न थे,अज-इन्दुमती,और विक्रम-उर्वशी के समान एक-दूसरे के सहचर थे,उनके संबंध अब बिलकुल बदल गये. यह संबंध अब दो व्यक्तियों ,दो आत्माओं का सहज-स्वाभाविक संबंध नहीं रहा ,उसमें से साझेदारी का भाव तिरोहित हो गया .पुरुष की संगिनी और मित्र होने के स्थान पर वह अनुगामिनी और भोग्या मात्र रह गई .मानवी के स्थान से च्युत कर उसे दो रूपों में देखा जाने लगा - देवी और दासी.और यही दासी आगे चलकर माया,ठगिनी और डाकिनी में परिवर्तित हो गई.जहाँ वह माता है ,श्रेष्ठ आचरण वाली है ,पुरुष के प्रति पूर्ण समर्पण में अपने व्यक्तित्व को लुप्त कर देती है वहाँ वह पूजित हो कर भी मानवीय जगत से अलगाव की स्थिति में है .व्यक्तित्व की गरिमा उसे नहीं मिली और सहयात्री होने के गौरव से उसे वंचित कर दिया गया.फिर भी कहीं-कहीं नारी की अस्मिता साहित्य में मुखर हुई है.